Danskernes kærlighed til biler truer med at skyde regeringens klimamål i sænk, allerede inden den første klimalov er underskrevet.

En ny statistik fra Energi­styrelsen viser, at CO2-udslippet fra den danske vejtransport sidste år steg med 2 pct. og dermed udgjorde hovedparten af den samlede stigning i den danske udledning af drivhusgasser.

Stigningen var den femte i træk. I alt er CO2-udslippet fra vejene steget 6,5 pct. siden bunden i 2013.

Læs også: Dårlig byplanlægning gør flere til pendlere

Stigningen følger en årrække, hvor bilsalget har ligget rekordhøjt i nærheden af 220.000 om året. I det forløbne årti er der kommet næsten 400.000 ekstra biler på vejene, og nu råber miljøbevægelsen vagt i gevær.

Artiklen fortsætter under grafikken.

Illustration: Lasse Gorm Jensen

»Der er brug for en straks-­opbremsning af salget af fossilbiler. Vi bliver nødt til at få bilernes udslip under kontrol,« siger Jeppe Juul, præsident for paraplyorganisationen Transport & Environment og transportmedarbejder i Rådet for Grøn Omstilling.

»Vi skal ud af det fossile helvede hurtigst muligt og holde op med at købe fossilbiler. De hører til på en anden planet, som ikke er ved at drukne,« lyder det fra Henrik Gudmundsson, transportmedarbejder i tænketanken Concito.

Imidlertid er der ikke udsigt til noget hurtigt indgreb. Transportminister Benny Engelbrecht (S) peger på, at regeringen venter på en rapport fra en kommission med den tidligere Dong-direktør Anders Eldrup i spidsen. Den skal komme med bud på at omlægge afgifterne, så de i højere grad fremmer grønne biler.

Vi danskere råder i dag over knap 2,6 millioner fossilbiler, så i det lys fylder 320.000 elbiler ikke meget – hvilket er det antal, som ifølge Energistyrelsens fremskrivning vil køre på vejene i 2030 uden en omlægning.

»Det tal skal længere op, hvis vi skal mindske klimabelastningen,« siger ministeren.

Foreløbig har regeringen og støttepartierne med deres finanslovsaftale sløjfet en planlagt afgiftsstigning på elbiler. Men problemet ligger slet ikke i elbilerne, men i fossilbilerne, påpeger Ingeniør­foreningen, IDAs transporttalsmand, Svend Tøfting.

Artiklen fortsætter under grafikken.

Illustration: Lasse Gorm Jensen

Ca. halvdelen af de biler, danskerne kører i nu – og alle dem, vi køber i år og de kommende år – vil trille rundt på vejene i 2030. Hvis fossilbilparken vokser, hjælper det ikke klimaet, at der også kommer elbiler.

»Vi bliver nødt til at tage fat på de biler, vi allerede har, og sørge for, at vi kører noget mindre,« siger talsmanden.

Et redskab til det kan være kørselsafgifter, også selv om de ifølge forskerne har større betydning for trængsel. Desuden har skiftende kommissioner i mere end et årti foreslået netop kørselsafgifter til at erstatte registrerings- og ejerafgifter, uden at politikerne har ønsket at indføre dem.

Derfor foreslår transportforsker Harry Lahrmann, Aalborg Universitet, nu straks at rulle de seneste afgiftslettelser på biler tilbage. Det gælder både blå bloks lettelser af registreringsafgiften og det system med at give rabat til brændstof­økonomiske modeller, som første gang blev indført i 2007.

»Det er for billigt at køre bil i dag. Vi bliver nødt til at have en glidende overgang til elbiler. Ellers vil vejene stadig være fyldt med fossilbiler i 2030,« siger han.